Myöntääkö Tukes sertifikaatteja erilaisille tuotteille?
Tukes ei myönnä todistuksia tuotteiden kemikaalilainsäädännön mukaisuudesta eikä tarkasta kaikkia markkinoille tulevia tuotteita vaan vastuu tuotteiden vaatimustenmukaisuudesta on valmistajilla, jakelijoilla ja jälleenmyyjillä.

Kemikaalit on kuitenkin huomioitu joidenkin maksullisten tuotemerkintöjen kriteereissä (esim. EU-ympäristömerkki, Joutsenmerkki, Öko-Tex Standard 100 ja GOTS-standardi). Yksi merkinnän edellytyksistä on, että tuotteessa ei ole tiettyjä haitallisia kemikaaleja. Merkinnät ovat maksullisia, ne myönnetään määräajaksi ja merkintäkriteerejä päivitetään muutaman vuoden välein. Lisätietoja merkinnöistä saa niitä myöntäviltä järjestöiltä. Huomaathan että merkinnät ovat vapaaehtoisia, ja myös sertifioimattomat tuotteet voivat täyttää samat kriteerit.
fi
Valmistan pyykkietikkaa kuluttajille myytäväksi. Mitä velvoitteita minulla on?
Pyykkietikkaan sovelletaan EU:n pesuaineasetusta. Riippuen siitä mitä pyykkietikka sisältää, pitää sinun huomioida ainakin merkintävaatimukset sekä ainesosaluetteloa koskevat vaatimukset. Merkinnöissä tulee aina ilmoittaa, jos on käytetty hajusteita ja yleisimmät kosketusallergiaa aiheuttavat hajusteet on ilmoitettava nimillä. Tarkista täältä, mitkä pesuaineasetuksen vaatimukset tulevat sovellettaviksi valmistamasi pyykkietikan osalta.

Pyykkietikkaa koskee myös EU:n CLP- eli kemikaalien luokitusta, merkintöjä ja pakkaamista koskeva asetus. Sinun pitää määrittää, tuleeko pyykkietikka luokitelluksi vaaralliseksi seokseksi, jolloin pakkauksessa on oltava varoitusetiketti ja pakkauksen tulee täyttää CLP-asetuksen vaatimukset. Lisätietoa löydät täältä.

Esimerkiksi pyykkietikka, jossa on etikkahappoa vesiliuoksessa alle 10 %, ei tule luokitelluksi vaaralliseksi seokseksi. Jos lisäät pyykkietikkaan eteerisiä öljyjä, huomioi seuraavat asiat:

- Eteeristen öljyjen sisältämät herkistävät aineet voivat aiheuttaa jo hyvinkin pienillä pitoisuuksilla (0,001 %) merkintävaatimuksen EUH208 ”Sisältää (herkistävän aineen nimi). Voi aiheuttaa allergisen reaktion.” - Eteerisen öljyn sisältämät aineet voivat aiheuttaa pyykkietikan luokituksen vaaralliseksi seokseksi riippuen niiden vaaraominaisuuksista ja pitoisuuksista. - Tietoa eteerisestä öljystä saat sen toimittajalta. - Lisätietoa seoksen terveysvaarojen luokituksesta löydät täältä. Lisäksi tarkista, onko sinun tehtävä kemikaali-ilmoitus Tukesille. Kemikaali-ilmoitus voi koskea sinua, jos pyykkietikassa on etikkahappoa yli 1 % tai se sisältää muita vaaralliseksi luokiteltuja aineita. Lisätietoa saat täältä. Muista, kaikkien pakkausmerkintöjen pitää olla suomeksi ja ruotsiksi! (22.11.2019)
fi
Voiko pesuaineita myydä irtomyyntinä, esim. uudelleentäyttämällä pesuainepakkauksia?
Kyllä, jos lainsäädännön velvoitteet täyttyvät. Pesuaineasetus ja CLP-asetus eivät rajoita yritysten mahdollisuutta harjoittaa toimitiloissaan toimintaa, jossa yritys pakkaa ja merkitsee pesuaineita toimitusketjussa uudelleen ennen niiden saattamista kuluttajalle myytäväksi. Kyseistä toimintaa harjoittaessaan yrityksen on huolehdittava siitä, että myytäväksi asetetut pesuaineet täyttävät edellä mainittujen asetusten vaatimukset. Kaupan tai vähittäismyymälän on varmistuttava, että kuluttajalla on kaupasta tai vähittäismyymälästä poistuessaan hallussa pesuaine, joka on merkitty ja pakattu asetusten edellyttämällä tavalla. Toimitusketjussa on lisäksi varmistuttava mm. siitä, että pesuaineissa käytetyt pinta-aktiiviset aineet täyttävät biohajoavuusvaatimukset ja testitulokset ovat saatavilla.
fi